Íslenska karlalandsliðið í handbolta heldur í dag áfram undirbúningi sínum fyrir EM. Eftir PCR-próf gærdagsins fjölgar um tvo í hópnum í dag.
Íslenska handboltalandsliðið hefur dvalið í sóttvarnarkúlu á hóteli hérlendis síðustu daga í undirbúningi sínum fyrir Evrópumótið í handbolta sem hefst í næstu viku. Landsliðshópur Guðmundar Guðmundssonar telur 20 manns og voru þrír leikmenn enn utan hóps í gær, annað hvort vegna sóttkvíar eða einangrunar. HSÍ staðfesti við RÚV í dag að eftir PCR-próf leikmanna í gær, fjölgi um tvo í hópnum í dag en æft verður seinni partinn. Það styttist því í að íslenski hópurinn verði fullmannaður. Ísland mætir Litáen í tveimur vináttuleikjum um helgina í undirbúningi sínum fyrir EM, fyrri leikurinn verður á föstudag og sá seinni á sunnudag. Landsliðið heldur svo af stað til Ungverjalands á þriðjudaginn. Kórónuveiran heldur þó áfram að hrella þau lið sem eiga að keppa á EM. Portúgal, sem er með Íslandi í riðli, nær ekki að spila undirbúningsleiki fyrir mótið þar sem smit er komið upp í leikmannahópi liðsins. Til stóð að Portúgal tæki þátt í fjögurra liða æfingamóti í Sviss ásamt Svartfjallalandi, Úkraínu og heimamönnum í Sviss, en smit hafa nú komið upp hjá Portúgal og Svartfjallalandi. EHF, evrópska handknattleikssambandið, ákvað að þeir leikmenn sem greinast með covid-19 fyrir mót mega ekki taka þátt í leikjum fyrr en 14 dögum eftir staðfest smit. Þetta hefur þegar haft áhrif á leikmannahópa nokkurra liða en Jannick Green, markvörður heimsmeistara Danmerkur, er til að mynda smitaður og missir af fyrstu tveimur leikjum mótsins. Þá eru tveir af stjörnuleikmönnum Króatíu, þeir Domagoj Duvnjak og Luka Cindric smitaðir og mega fyrst mæta til leiks í milliriðlum, komist Króatar þangað.
Körfuknattleikssamband Íslands tók þá ákvörðun á fundi í morgun að færa úrslitakeppni VÍS-bikarsins vegna fjölda kórónuveirusmita. Bikarúrslitin áttu að fara fram í næstu viku en verða nú spiluð í mars. Í tilkynningu frá KKÍ segir að þetta sé gert í ljósi þess fjölda einstaklinga sem nú eru í sóttkví og einangrun. Áfram stendur til að spila bikarúrslitin í Smáranum í Kópavogi en Laugardalshöllin verður ekki tilbúin í mars. Undanúrslit karla verða 16. mars og undanúrslit kvenna þann 17., úrslitaleikirnir verða svo spilaðir laugardaginn 19. mars.